《送中丞古林何公应召还朝》
明代·区益

古来献纳重兰台，五色花笺日下裁。地切西清分雨露，文从北斗仰昭回。

铜龙晓辟黄封入，金马朝回锦帙开。满袖炉烟随染翰，恍如云气下蓬莱。

作者简介：广东高明人，字叔谦。少聪颖，博览群籍。嘉靖十九年举人，授都昌县知县。能恤民礼士，约束吏胥严而失使者欢。改知泰顺。募士击倭寇取胜，以功迁庆远府同知，补温州府。后因忤当道，归。有《阮溪草堂集》。